The Man in the High Castle (TV serija)
The Man in the High Castle je američka distopijska alternativnopovijesna televizijska serija u produkciji Amazon Studios, Scott Free Productions, Headline Pictures, Electric Shepherd Productions i Big Light Productions. Serija se temelji na istoimenom romanu Philipa K. Dicka iz 1962. godine. U alternativnoj verziji 1962. godine u seriji, Sile Osovine su pobijedile u Drugom svjetskom ratu i podijelile Sjedinjene Države na dvije marionetske države: Veliki Nacistički Reich i Japanske Pacifičke Države, razdvojene neutralnom zonom koja obuhvata Stjenovite planine. Serija prati likove čije se sudbine isprepletu nakon što dođu u dodir s nizom propagandnih filmova koji pokazuju veoma različit tok povijesti od njihovog.

Premijerno prikazana u siječnju 2015. godine, pilot epizoda je bila Amazonova "najgledanija otkad je počela proizvodnja originalnih serija". Sljedećeg mjeseca, Amazon je naručio punu desetoepizodnu sezonu, koja je izašla u studenome i naišla na pozitivne kritike. Druga sezona od deset epizoda je izašla u prosincu 2016. godine, a treća je najavljena nekoliko tjedana kasnije, čija je premijera planirana za 2018. godinu. Treća sezona emitirana je u listopadu 2018. godine. U srpnju 2018. godine najavljena je i četvrta sezona, koja je u veljači 2019. godine potvrđena kao posljednja.

Radnja

Sezona 1 

Središnji likovi su Juliana Crain, Frank Frink, Joe Blake, John Smith, Nobusuke Tagomi i Takeshi Kido. Radnja serije je smještena u alternativnu 1962. godinu.

Juliana Crain je žena iz San Francisca koja se upliće s pokretom otpora kada njenu polusestru Trudy ubija Kempeitai nedugo nakon što ona dadne Juliani filmsku traku koja sadrži snimke u stilu filmskih vijesti. Nazvana The Grasshopper Lies Heavy, traka prikazuje alternativnu povijest u kojoj su Saveznici pobijedili u Drugom svjetskom ratu, a Njemačka i Japan su poraženi. Dio je serije sličnih traka koje sakuplja netko poznat kao "Čovjek u Visokom Zamku". Juliana vjeruje da traka oslikava neku vrstu alternativne stvarnosti i da je dio nekakve veće istine o tome kakav bi svijet trebalo da bude. Njen dečko Frank Frink, koji krije svoje židovske korijene da izbjegne izručenje i smrt od nacista, ne vjeruje da su trake povezane sa stvarnim događajima. Juliana otkriva da je Trudy nosila film u Canon City u Coloradu, u Neutralnoj Zoni, gdje je namjeravala da se sretne s nekim. Juliana odlučuje da otputuje tamo umjesto Trudy da bi otkrila tamošnju misiju svoje polusestre. Po dolasku u Canon City sreće Joea Blakea.

Joe je 27-godišnji Newyorčanin, dvostruki agent koji radi za Naciste pod Obergruppenführerom Johnom Smithom, bivšim američkim oficirom, koji se po pridruživanju nacistima uzdiže do ranga višeg oficira u SS-u. Joe se pretvara da je član pokreta otpora dok traži njihovog doušnika u Canon Cityju, a doušnik je zapravo Juliana, koja je tu umjesto Trudy.

Nobusuke Tagomi je japanski službenik na visokom položaju, ministar trgovine, u San Franciscu. Potajno se sastaje sa nacističkim zvaničnikom Rudolphom Wegenerom, koji anonimno putuje pod identitetom švedskog poslovnog čovjeka, Victorea Baynesa. Tagomi i Wegener su obojica zabrinuti zbog vakuuma moći koji će se javiti kada Reichov Führer Adolf Hitler ili umre ili bude primoran da odstupi zbog pogoršavanja zdravlja uslijed Parkinsonove bolesti. Wegener objašnjava da će Hitlerov nasljednik željeti da iskoristi Reichove nuklearne bombe protiv Japana da bi pridobio kontrolu nad ostatkom bivših Sjedinjenih Država. Trenutno su Japan i Treći Reich u hladnom ratu koji je pun tenzija ali bez otvorenog rata, a Japanci pritom tehnološki zaostaju za Nijemcima.

Franka na kraju uhite Japanci, a nacisti postaju sumnjičavi zbog Julianinih aktivnosti. Pošto Frank ne posjeduje i ne može dati informacije koje Japanci traže, oni ubijaju Frankovu sestru i njenih dvoje djece zauzvrat, koristeći njihovo židovsko porijeklo kao izgovor za pogubljenja. Ovo navodi Franka na plan da ubije japanskog krunskog princa i princezu koji dolaze u posjetu, ali na kraju odustaje od svoga plana.

Sezona 2 
Druga sezona ugrubo obuhvata Frankovu odluku da prevaziđe svoje oklijevanje i relativni pacifizam i postane posvećeni član američkog otpora Japanskom carstvu unutar Pacifičkih Država. Nedugo zatim sudjeluje u uspješnom terorističkom bombardiranju zgrade središnje komande vlade Pacifičkih Država u centru San Francisca. Napad usmrćuje mnoge članove japanske vojske i druge visoke činovnike.

Juliana Crain traži azil u Nacističkom Reichu koristeći njihovo veleposlanstvo u San Franciscu da bi pobjegla japanskim vojnicima koji je smatraju odgovornom za bar jedno ubojstvo. John Smith, vidjevši da je malo vjerovatno da će joj azil biti odobren, ulazi u sobu za ispitivanja i lično preuzima komandu nad njenim zahtjevom, obezbjeđuje da bude odobren i odvodi je u New York bez znanja Joea Blakea. Joe otkriva da je on ishod Lebensborn programa i da je jedini biološki sin visokorangiranog nacističkog službenika u Berlinu, Martina Heusmanna. Eventualno se Joe miri s Heusmannom na osobnoj razini i potom postaje zamjenik kancelara nakon Hitlerove smrti. Nacističko vodstvo u Berlinu postavlja Heusmanna na mjesto vršitelja dužnosti kancelara, što odrađuju brzo i gotovo po automatizmu.

Ubrzo su japanski špijuni optuženi za Hitlerovu smrt i Heusmann iznenada najavljuje na televiziji da će japanski agenti koji su navodno ubili Führera biti privedeni pravdi po svaku cijenu, uključujući rat. John Smith je jedini visokorangirani nacistički službenik kome je sumnjiva priroda Heusmannovog iznenadnog obavještenja. Da bi shvatio šta se dešava, ispituje drugog visokorangiranog nacistu, Reinharda Heydricha, koji otkriva dalekosežnu zavjeru koju vodi Heusmann da bi izazvao nuklearni napad nacista na Japansko carstvo koji bi pobio desetke milijuna Japanaca, desetkovao njihovo Carstvo, sravnio Tokyo sa zemljom, ubio cara i primorao preživjele Japance da se utope u globalni Nacistički Reich. John Smith poduzima pažljivo proračunate tajne akcije da omete i onemogući Heusmannovu zavjeru i u konačnici odlazi u Berlin i obavještava Heinricha Himmlera, neupućenog nacističkog Reichsführera, o postojanju zavjere. Audiosnimci, zajedno s fizičkim i pisanim dokazima koji zadiru preduboko unutar postojeće strukture moći u Reichu da bi se zanemarili kao glasine, dospijevaju u Himmlerove ruke preko Smitha, pa on uz pratnju Smitha i svojih nekoliko najbližih saradnika u Berlinu odlazi u ured pokojnog Hitlera, koji je zauzeo vršitelj dužnosti kancelara. Himmler uhićuje Heusmanna pod optužbom za veleizdaju i ubojstvo Hitlera, privodi Joea zajedno s Heusmannom, a potom se obraća u Volkshalleu, ispunjenom stotinama tisuća građana Reicha i uniformiranih pripadnika udarnih trupa. Poništivši govor o objavi rata, koga bi održao Heusmann, Himmler umjesto toga obavještava Reich o Heusmannovoj zavjeri i o Smithovom razotkrivanju. Cijela Volkshalle prelazi u slavljeničku atmosferu obilježenu masovnim nacističkim salutiranjem Himmlerovim ljudima, a potom zasebno Smithu.

Sezona završava tako što Himmler i Smith implicitno preuzimaju kontrolu nad Reichom, uz nagoviješteno novo doba mira i stabilnosti između Japanskog Carstva i Velikog Nacističkog Reicha. Juliana Crain nastavlja da živi unutar newyorške nacističke teritorije, a posljednjih nekoliko minuta posljednje epizode sezone prikazuju Trudy (ili njenu verziju iz alternativnog svemira) živu i zdravu. Negdje u podrumu, Smith dobija pristup sobi potpuno ispunjenoj filmskim trakama koje je gledao pokojni Führer.

Uloge

Glavne uloge 
 Alexa Davalos kao Juliana Crain, mlada žena iz San Francisca koja naizgled sretno živi pod japanskom vlašću. Stručnjak je za aikido i u prijateljskim je odnosima s Japancima koji žive u San Franciscu. Njena majka gaji mržnju prema Japancima, jer su ubili Julianinog oca tijekom rata.
 Rupert Evans kao Frank Frink, Julianin dečko. Radi u tvornici, pravi replike predratnih američkih pištolja koji su na visokoj cijeni kod Japanaca. U slobodno vrijeme proizvodi originalan nakit i crta. Kada Juliana nestaje nakon što joj policija ubija polusestru, Frank biva uhićen, što je iznimno opasno s obzirom da mu je djed bio Židov i bio bi pogubljen da se to otkrije. Njegova iskustva s Japancima ga navode da se pobuni protiv države.
 Luke Kleintank kao Joe Blake, novi regrut podzemnog američkog pokreta otpora, ali zapravo je agent SS-a u službi Obergruppenführera Johna Smitha. Prenosi kopiju trake zabranjenog filma The Grasshopper Lies Heavy u neutralne Stjenjačke Države, u sklopu svoje misije da se infiltrira u američki pokret otpora.
 DJ Qualls kao Ed McCarthy, Frankov suradnik i prijatelj. Pažljivo prati politiku i mnogo brine o Julianinoj i Frankovoj dobrobiti.
 Cary-Hiroyuki Tagawa kao Nobusuke Tagomi, ministar trgovine Pacifičkih Država Amerike. U prvoj sezoni nije poznato kome je odan.
 Rufus Sewell kao John Smith, SS-ov Obergruppenführer koji istražuje pokret otpora u New Yorku. Rođeni je Amerikanac koji je služio u US Army Signal Corps. Živi lagodnim životom u predgrađu sa suprugom i troje djece. Nagovještava se da je prigrlio nacizam zato što je odrastao u siromaštvu usljed Velike depresije.
 Joel de la Fuente kao vrhovni inspektor Takeshi Kido, nemilosrdni čelnik Kempeitaija raspoređen u San Francisco.
 Brennan Brown kao Robert Childan (sezona 2; sporedni u sezoni 1), vlasnik antikvarnice koji ima tajne dogovore s Frankom.
 Callum Keith Rennie kao Gary Connell (sezona 2), vođa zapadnoobalnog pokreta otpora i Abendsenov redar.
 Bella Heathcote kao Nicole Dörmer (sezona 2), mlada berlinska filmašica koja susreće Joea.

Sporedne uloge 
 Carsten Norgaard kao Rudolph Wegener, razočarani visokorangirani nacistički službenik koji razmjenjuje tajne s Tagomijem.
 Rick Worthy kao Lemuel "Lem" Washington, vlasnik Sunrise Dinera u Canon Cityju i bivši član pokreta otpora.
 Camille Sullivan kao Karen Vecchione, vođa ogranka pokreta otpora u Pacifičkim Državama.
 Lee Shorten kao narednik Hiroyuki Yoshida, desna ruka inspektora Kidoa.
 Arnold Chun kao Kotomichi, Tagomijev pomoćnik.
 Hank Harris kao Randall Becker, član ogranka pokreta otpora u Pacifičkim Državama.
 Christine Chatelain kao Laura Crothers, Frankova sestra.
 Allan Havey kao Origami Čovjek, nacistički špijun poslan u Canon City da eliminira članove pokreta otpora.
 Burn Gorman kao Maršal, lovac na glave koji traži izbavljenike iz koncentracijskog logora.
 Shaun Ross kao Shoe Shine Boy, mladi albino iz Canon Cityja.
 Rob LaBelle kao Carl, radnik u knjižari u Canon Cityju za koga se otkriva da je izbavljenik iz koncentracijskog logora, David P. Frees.
 Geoffrey Blake kao Jason Meyer, židovski član pokreta otpora.
 Michael Gaston kao Mark Sampson, Židov iz Pacifičkih Država i Frankov prijatelj.
 Louis Ozawa Changchien kao Paul Kasoura, bogati odvjetnik koji sakuplja američke predratne suvenire.
 Tao Okamoto kao Betty, Paulova supruga.
 Daisuke Tsuji kao krunski princ Japana
 Mayumi Yoshida kao krunska princeza Japana
 Amy Okuda kao Christine Tanaka, službenik u zgradi Nippon.
 Bernhard Forcher kao Hugo Reiss, nacistički veleposlanik u Japanskim Pacifičkim Državama.
 Aaron Blakely kao Erich Raeder, SS-Sturmbannführer koji radi sa Smithom.
 Hiro Kanagawa kao Taishi Okamura, vođa Yakuza u Pacifičkim Državama.
 Stephen Root kao Hawthorne Abendsen/Čovjek u Visokom Zamku (sezona 2).
 Sebastian Roché kao Reichsminister Martin Heusmann (sezona 2), Joeov otuđeni otac i visokorangirani zvaničnik Reicha.
 Cara Mitsuko kao Sarah (sezona 2), japansko-američka članica pokreta otpora, Frankova suradnica i preživjela iz koncentracijskog logora Manzanar
 Tate Donovan kao George Dixon (sezona 2), misteriozni prijatelj Crainovih.
 Michael Hogan kao Hagan (sezona 2), bivši propovjednik i vođa pokreta otpora u San Franciscu.
 Tzi Ma kao Rikugun-Taishō Hidehisa Onoda (sezona 2), vodeći član japanske vojske.

Obitelj Johna Smitha 
 Chelah Horsdal kao Helen Smith, Johnova supruga
 Quinn Lord kao Thomas Smith, Johnov i Helenin sin i najstarije dijete. Član Hitlerjugenda, kasnije se otkriva da je naslijedio vrstu mišićne distrofije s očeve strane familije.
 Gracyn Shinyei kao Amy Smith, Johnova i Helenina kćerka.
 Genea Charpentier kao Jennifer Smith, Johnova i Helenina kćerka.

Obitelj Juliane Crain 
 Daniel Roebuck kao Arnold Walker, Julianin očuh i Trudyn otac.
 Macall Gordon kao Anne Crain Walker, Julianina majka koja je još ogorčena zbog gubitka muža u Drugom svjetskom ratu.
 Conor Leslie kao Trudy Walker, Julianina polusestra koju je ubio Kempeitai. Ipak, prikazana je živa ja kraju druge sezone.

Obitelj Nobusukea Tagomija 
 Yukari Komatsu kao Michiko Tagomi (sezona 2), Nobusukeova supruga.
 Eddie Shin kao Noriyuke Tagomi (sezona 2), Nobusukeov i Michikov sin.

Povijesni likovi 
 Wolf Muser kao Adolf Hitler
 Ray Proscia kao SS-Oberst-Gruppenführer Reinhard Heydrich
 Keone Young kao Gensui Shunroku Hata
 Kenneth Tigar kao SS-Reichsführer Heinrich Himmler (sezona 2)
 Peter Anderson kao Joseph Goebbels, nacistički ministar propagande (sezona 2)
 Lisa Paxton kao Eva Braun, Hitlerova supruga (sezona 2)

Epizode

Sezona 1 (2015) 
Pilot epizoda i druga epizoda su prikazane na specijalnom Comic-Con događaju. Sezona je izašla 20. studenoga 2015. godine.

Sezona 2 (2016) 
Druga sezona je izašla 16. prosinca 2016. godine.

Sezona 3 (2018)
Treća sezona je izašla 5. listopada 2018.

Kontroverza oko oglašavanja 
Kao dio kampanje oglašavanja za prvu sezonu, cijelo vozilo newjorške podzemne željeznice je pokriveno nacističkim i japanskim imperijalnim simbolima koji se pojavljuju u seriji, uključujući nekoliko američkih zastava s nacističkim emblemom orla umjesto 50 zvijezdi i nekoliko zastava fiktivnih Pacifičkih Država. 
Kao odgovor na kritike "državnih zakonodavaca i gradskih otaca", Metropolitan Transportation Authority (MTA) je izdala priopćenje u kome tvrde da nema razloga da se uklone reklame jer standardi o neutralnom sadržaju podzemnih reklama zabranjuju samo političko oglašavanje i oglašavanje usmjereno protiv nekog pojedinca ili skupine. MTA-ov glasnogovornik Kevin Ortiz je ustvrdio: "MTA je vladina agencija i ne može prihvatati ili odbijati reklame na osnovu toga kako se osjećamo povodom njih; moramo slijediti standarde koje je odobrilo naše vijeće. Molimo vas da primijetite da su to komercijalne reklame." Glasnogovornik Adam Lisberg je rekao: "Ovo oglašavanje, bilo ono za vas neukusno ili ne, očito nije promicanje nacizma, oni reklamiraju TV seriju."

Nakon prigovora guvernera New Yorka Andrewa Cuomoa i newyorškog gradonačelnika Billa de Blasija, prva izvješća su nagovještavala da je Amazon uklonio reklame iz podzemne željeznice. Kasnije je obznanjeno da je MTA, a ne Amazon, zaslužna za uklanjanje reklama zbog pritska od strane Cuomoa.

Vidi također 
 Fatherland, TV film iz 1994. godine
 SS-GB, TV serija iz 2017. godine

Izvori

Vanjske poveznice 
 Službena stranica
 

TV serije započete 2015.
TV serije koje još traju
Američke TV-serije
Distopijske serije
Alternativnopovijesne serije